**כוח רדואן** (בערבית: **فوج الحاج رضوان**, בתעתיק מדויק: **פוג' אלחאג' רצ'ואן**; או: **יחידה 125**) הוא יחידת העילית של ארגון הטרור חזבאללה, שמטרתה לחדור לישראל בעת מלחמה ולכבוש אזורים הסמוכים לגבול בגליל.

בראש היחידה עומד עלי טבאטבאי, שעמד בקשר קבוע עם מפקדי הארגון עימאד מורנייה ומוסטפא בדר א-דין עד לחיסולם.

היסטוריה
--------

היחידה הוקמה תחת השם "כוח ההתערבות המהירה". יחידה זו הייתה אחראית לחטיפתם של החיילים אלדד רגב ואהוד גולדווסר בשנת 2006, במה שהוביל לפריצת מלחמת לבנון השנייה.

לאחר חיסול מורניה בידי ישראל בשנת 2008, שמה של היחידה שונה לשמו המבצעי של מורניה: "חאג' רדואן". במסגרת זו היחידה נבנתה מחדש. הכוחות אומנו על אדמות איראן ולבנון, תחת הדרכה צמודה של לוחמים מכוח קודס האיראני בפיקודו של הגנרל קאסם סולימאני. לפי מספר דיווחים, היחידה נבנתה באופן דומה לזה של יחידת אגוז הישראלית[דרושה הבהרה].

מטרות וארגון
------------

מטרתו העיקרית של כוח רדואן הינה לממש את חזון תוכנית הפלישה של מנהיג חזבאללה חסן נסראללה ליישובי צפון הארץ. על פי תוכנית החזון, ביום הפלישה לגליל יחדרו בו-זמנית אלפי לוחמים של הכוח לישראל דרך מנהרות הארגון שנחפרו לשטח ישראל ודרך חציית הגדרות. כוחות הארגון יפשטו על היישובים הסמוכים לגבול, יכבשו אותם ויחזיקו בתושביהם כבני ערובה שישמשו להם כמגן אנושי נגד תקיפה של צה"ל. כוחות היחידה יחולקו ל-5 פלוגות שיצאו מיישובים לבנוניים הסמוכים לגבול. במקביל, כוחות חזבאללה ימטירו לשטח ישראל מאות רקטות לאזור הגליל כדי להקשות על כוחות צה"ל לעצור את התקדמות הכוחות לעבר היישובים.

לפי ההערכות, היחידה מונה כ-2,500 לוחמים לפחות, המהווים כחמישה אחוזים מסך כוח האדם המוערך של חזבאללה (25,000 לוחמים ומספר דומה של מילואים). מסוגלותו של הכוח גבוהה בהרבה מזו של הלוחם הממוצע של חזבאללה. ליחידה מתקבלים צעירים בגילאי 18 ובתחילת שנות העשרים לחייהם. הם נבחרים בקפידה אחרי בדיקות דת אדוקות ועמידה באתגרי שטח קשים. במהלך מלחמת האזרחים בסוריה, היחידה השתתפה בלחימה באופן פעיל וצברה ניסיון אופרטיבי בשטח, כולל גם הפעלה של כלים כבדים, תותחים, שריון, מודיעין ועוד. מפעם לפעם ארגון חזבאללה מפרסם סרטון תדמית של כוח רדואן מדמה כיבוש מוצב ישראלי.

מלבד האימונים הסדירים, היחידה הקימה שורה של עמדות סמוכות ביותר לגבול ישראל. אלו בדרך כלל מכולות, אבל סביבן מתבצעת פעילות לוגיסטית נרחבת של תנועת כלי רכב ואספקה, סיורים ותצפיות, במטרה להרגיל את ישראל לנוכחות הכוחות מעבר לגבול.

התמודדות ישראל
--------------

תוכנית "הפלישה לגליל" תוכננה להתבצע בעיקר באמצעות מנהרות תקיפה שחזבאללה בנה וטיפח במשך שנים רבות לאורכו של הגבול עם ישראל. עם זאת, בדצמבר 2018, כמה מנהרות נחשפו על ידי המודיעין הישראלי, וצה"ל יצא למבצע מגן צפוני במטרה להשמידן. במהלך המבצע חשף צה"ל שש מנהרות התקפיות שחדרו לשטח ישראל. המנהרה האחרונה והארוכה ביותר נחשפה ב-12 בינואר 2019, וכללה מסילות לשינוע ציוד ופסולת בעומק 55 מטרים. יום לאחר מכן הודיע צה"ל על השלמת איתורן של כלל המנהרות שחפר חזבאללה והיו ידועות לצה"ל עד אז, והכריז כי "הוסר איום המנהרות מלבנון". למרות זאת, חזבאללה לא זנח את תוכניותיו לחדור לשטח ישראל, וזוהי עדיין אחת המשימות המרכזיות של יחידת רדואן.

כדי להתמודד עם האיום מחציית הגבולות פועלת ישראל בין היתר לבניית מכשול קרקעי פיזי בגבול לבנון (פרויקט אבן משתלבת), המורכב משילוב של חומות בטון גבוהות, עבודות עפר ליצירת צוקים גבוהים ואמצעים טכנולוגיים שיקשו על חדירה קרקעית לשטח ישראל. מלבד זאת פועלת ישראל באופן סדיר בחסימת פירי מנהרות שנחפרות על ידי הארגון, דרכן אמורים הלוחמים לחדור לישראל, וכן בסיכולים ממוקדים של אנשיו.

במאי 2023 נערך במפקדת פיקוד הצפון של צה"ל כנס אליו הוזמנו מפקדים מיחידות העילית של צה"ל, במטרה ללמוד ולהעמיק על יכולותיו של כוח רדואן. בכנס הוקרנו סרטונים מבוימים המדמים פעולה של הארגון, במטרה ללמוד ולהמחיש את כוחו בהגנה ובהתקפה. במהלך הכנס ציין הרמטכ"ל הרצי הלוי כי ישנה "האדרת יתר" של הארגון, והעיר שעל ישראל לנצל את נקודת החולשה של הכוח – הקושי בשמירה על חשאיות.

### במלחמת חרבות ברזל

 ערך מורחב – **החזית הצפונית במלחמת חרבות ברזל**  

ב-23 בנובמבר 2023, חוסל חליל ג'ואד שחימי בכוח רדואן, בדרום לבנון.

ב-8 בינואר 2024 חוסל מפקד כח רדואן ויסאם א-טוויל, בעת שנסע ברכבו בכביש חרבת סלם הסמוך לכפר בינת ג'ביל, בתקיפה שיוחסה לישראל כתגובה על ירי הרקטות להר מירון ויב"א 506.

קישורים חיצוניים
----------------

ויקישיתוף מדיה וקבצים בנושא **כוח רדואן** בוויקישיתוף
* The Radwan Unit (Radwan Force – Unit 125), באתר מרכז עלמא – מרכז מחקרי חינוכי לאתגרי הביטחון של ישראל בצפון.
* דניאל סלאמה, תיעוד מאימון יחידת חיזבאללה שנועדה "לכבוש את הגליל", באתר ynet, 25 במאי 2020
* שי לוי, ‏קומנדו מנהרות: הכירו את יחידת העילית של חיזבאללה, באתר ‏מאקו‏, 3 בינואר 2019

הערות שוליים
------------

1. ↑  חיזבאללה - ישראל | מוסדות צבאיים - סקירה - Nziv.net, באתר Nziv.net, ‏31 ביולי 2021
2. 1 2  Robert Swift, Analysis: Could Hezbollah's Radwan commando unit successfully invade Israel?, i24news, ‏17 ביולי 2023
3. ↑  טילים מדויקים, כטב"מים ועשרות אלפי לוחמים: סדר הכוחות של חיזבאללה באתר INSS
4. ↑  שי לוי, ‏קומנדו מנהרות: הכירו את יחידת העילית של חיזבאללה, באתר ‏מאקו‏, 3 בינואר 2019
5. ↑  יואב זיתון, מבצע "מגן צפוני" הושלם: "הוסר איום המנהרות מלבנון", באתר ynet, 13 בינואר 2019
6. ↑  אמיר בוחבוט‏, הרמטכ"ל: חשאיות הסיירת של חיזבאללה נפגעת - עלינו לנצל זאת, באתר וואלה!‏, 29 במאי 2023
7. ↑  עכשיו 14 צבא וביטחון, דיווח: מפקד בכיר בכוח רדואן של חיזבאללה חוסל בדרום לבנון, באתר עכשיו 14, 8 בינואר 2024
8. ↑  דיווח בלבנון: "בכיר בכוח רדואן של חיזבאללה חוסל בתקיפה ישראלית", באתר ערוץ 7, 8 בינואר 2024
9. ↑  אבו עלי אקספרס, באתר Telegram